Kyk: 'Jessica' laat Suid-Afrika skater | Maroela Media
'n Skermgreep van die video wat mense vandeesweek laat skater het. (Skermgreep: NBC)
Eers was daar "touch me on my studio". 'n Paar jaar later foeter Marelize in 'n paal vas en maak landwyd opslae. En vandeesweek het "Jessica, we're live …" Suid-Afrikaners op sosiale media weer eens aan die skater.
Donderdag se uitsending van die Namibiese uitsaaier NBC – wat nie heeltemal verloop het soos die aanbieders gehoop het nie – het die afgelope paar dae soos 'n veldbrand op sosialemediaplatforms versprei.
In die uitsending sluit nuusaanbieder Elmarie Kapunda haar segment af en stel dan die sportverslaggewer Jessica Kaimu, aan die kykers voor. Kapunda maak 'n opmerking waarop daar duidelik nie vooraf ooreengekom nie.
Kaimu sit net daar voet neer en praat haar stil. Sy sê aan Kaunda dat dié haar net moet groet en dat sy daarna met haar aanbieding sal voortgaan.
Dan volg die woorde: "Jessica, we are live…"
Etlike sekondes lank heers 'n ongemaklike stilte waarna daar genadiglik na 'n advertensie oorgeskakel word.
Die video van die gesprek tussen die twee is reeds byna 'n miljoen keer gekyk – en sosialemediagebruikers het hul gate uit geniet.
Suid-Afrika se eie SABC het in 'n nagebootste weergawe van die gesprek tussen die twee aanbieders die spot met hul Namibiese kollegas gedryf en uitsaaiers van oraloor het berig oor die ongelukkige misverstand.
Dit sal beslis nie die eerste keer wees dat 'n aanbieder met sy of haar voet in sy mond betrap word omdat hy of sy vergeet het die kameras rol nie – en oomblikke soos dié sorg dikwels vir groot vermaak onder kykers.
Een sosialemediagebruiker het selfs gevra vir Kaimu se bankbesonderhede sodat hy haar kan bedank omdat sy hom so opgebeur het.
SABC this morning ???????????? pic.twitter.com/2L4AbGfv5D
Kaimu het Namibiërs in 'n twiet ná die uitsending om verskoning gevra.
Die Namibiese New Era het vroeër berig pleks daarvan om saam te lag het die NBC Kapunda en Kaimu egter onbepaald van die lug afgehaal.